พาณิชย์ลดราคา! ช่วยประชาชน Lot 16 New Year Grand Sale 2022 คาดเงินสะพัดกว่า 7,000 ล้านบาท
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยภายหลังเป็นประธานเปิดโครงการ พาณิชย์ลดราคา! ช่วยประชาชน Lot 16 New Year Grand Sale 2022 ถือเป็นการจัดงานครั้งยิ่งใหญ่แห่งปี ที่ได้ร่วมมือกับภาคเอกชนและผู้เกี่ยวข้องในปี 2565 กับผู้ผลิต ผู้จำหน่าย ห้างสรรพสินค้าทั้งห้างค้าปลีกและค้าส่ง ห้างท้องถิ่น สมาคมโรงแรม สมาคมโรงพยาบาล ศูนย์บริการรถยนต์ ธนาคาร ปั๊มน้ำมัน โรงภาพยนตร์ ผู้ให้บริการอินเทอร์เน็ตและแพลตฟอร์มออนไลน์ กว่า 32,000 สาขาทั่วประเทศ และคาดการณ์ว่ามีเงินหมุนเวียนกว่า 7,000 ล้านบาท งานดังกล่าวมีการลดราคาสินค้าและบริการหลากหลายรูปแบบ แบ่งออกเป็น  3 หมวด ได้แก่ สินค้าบริการที่ต้องใช้ในชีวิตประจำวัน อาทิ อาหาร เครื่องดื่ม ของใช้ในบ้าน เครื่องครัว เครื่องใช้ไฟฟ้า ยานยนต์  บริการ ที่ประกอบด้วย บริการทางการแพทย์ ที่พัก ร้านอาหาร ศูนย์บริการ รถยนต์ ธนาคาร ปั๊มน้ำมัน อินเตอร์เน็ต ประกันภัย เป็นต้น และกลุ่มแพลตฟอร์มและโลจิสติกส์ นอกจากนี้ ภายในงานมีสินค้าและบริการลดราคาสูงสุดถึงร้อยละ 86 โดยจะจัดขึ้นตั้งแต่วันนี้จนถึงวันที่ 22 ธันวาคม 2564 ณ ลานอเนกประสงค์ ชั้น 3 กระทรวงพาณิชย์ การลดราคา New Year Grand Sale ในครั้งนี้ นอกจากจะช่วยเพิ่มยอดขายให้กับภาคเอกชนทั้งหมดทุกฝ่ายแล้ว ยังลดภาระค่าครองชีพคนไทยทั้งประเทศได้อีกด้วย สำหรับผู้ที่ไม่สามารถเดินทางมาร่วมงานได้ สามารถเช็คสินค้าและบริการที่ร่วมรายการลดราคาในงานดังกล่าวได้ที่ www.พาณิชย์ลดราคา.com ตั้งแต่วันนี้จนถึงวันที่ 31 มกราคม 2565